title: Decizia (UE) 2017/1705 a Parlamentului European din 27 aprilie 2017 privind descărcarea de gestiune pentru execuția bugetului Agenției Europene pentru Securitate și Sănătate în Muncă aferent exercițiului financiar 2015

text:
               29.9.2017

               RO

               Jurnalul Oficial al Uniunii Europene

               L 252/295

         DECIZIA (UE) 2017/1705 A PARLAMENTULUI EUROPEAN
   din 27 aprilie 2017
   privind descărcarea de gestiune pentru execuția bugetului Agenției Europene pentru Securitate și Sănătate în Muncă aferent exercițiului financiar 2015
   PARLAMENTUL EUROPEAN,

               —

               având în vedere conturile anuale finale ale Agenției Europene pentru Securitate și Sănătate în Muncă pentru exercițiul financiar 2015,

               —

               având în vedere Raportul Curții de Conturi privind conturile anuale ale Agenției Europene pentru Securitate și Sănătate în Muncă pentru exercițiul financiar 2015, însoțit de răspunsul agenției (1),

               —

               având în vedere declarația de asigurare (2) privind fiabilitatea conturilor și legalitatea și regularitatea operațiunilor subiacente întocmită de Curtea de Conturi pentru exercițiul 2015 în temeiul articolului 287 din Tratatul privind funcționarea Uniunii Europene,

               —

               având în vedere Recomandarea Consiliului din 21 februarie 2017 privind descărcarea de gestiune a agenției în ceea ce privește execuția bugetară pentru exercițiul financiar 2015 (05873/2017 – C8-0053/2017),

               —

               având în vedere articolul 319 din Tratatul privind funcționarea Uniunii Europene,

               —

               având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (3), în special articolul 208,

               —

               având în vedere Regulamentul (CE) nr. 2062/94 al Consiliului din 18 iulie 1994 privind înființarea Agenției Europene pentru Securitate și Sănătate în Muncă (4), în special articolul 14,

               —

               având în vedere Regulamentul delegat (UE) nr. 1271/2013 al Comisiei din 30 septembrie 2013 privind regulamentul financiar cadru pentru organismele menționate la articolul 208 din Regulamentul (UE, Euratom) nr. 966/2012 al Parlamentului European și al Consiliului (5), în special articolul 108,

               —

               având în vedere articolul 94 și anexa IV la Regulamentul său de procedură,

               —

               având în vedere raportul Comisiei pentru control bugetar și avizul Comisiei pentru ocuparea forței de muncă și afaceri sociale (A8-0116/2017),

               1.

               acordă directorului Agenției Europene pentru Securitate și Sănătate în Muncă descărcarea de gestiune pentru execuția bugetului agenției aferent exercițiului financiar 2015;

               2.

               își prezintă observațiile în cadrul rezoluției de mai jos;

               3.

               încredințează președintelui sarcina de a transmite prezenta decizie împreună cu rezoluția Parlamentului, ca parte integrantă a acesteia, directorului Agenției Europene pentru Securitate și Sănătate în Muncă, Consiliului, Comisiei și Curții de Conturi și de a asigura publicarea acestora în Jurnalul Oficial al Uniunii Europene (seria L).

            Președintele

         Antonio TAJANI

            Secretarul General

         Klaus WELLE

      (1)  JO C 449, 1.12.2016, p. 179.

      (2)  A se vedea nota de subsol 1.

      (3)  JO L 298, 26.10.2012, p. 1.

      (4)  JO L 216, 20.8.1994, p. 1.

      (5)  JO L 328, 7.12.2013, p. 42.


title: Decizia Consiliului din 30 ianuarie 2006 privind principiile, prioritățile și condițiile cuprinse în Parteneriatul european cu Bosnia și Herțegovina și de abrogare a Deciziei 2004/515/CE

text:
Anunţ juridic important

|

32006D0055

Jurnalul Oficial L 035 , 07/02/2006 p. 0019 - 0031 Jurnalul Oficial L 270 , 29/09/2006 p. 0104 - 0116

		20060130Decizia Consiliuluidin 30 ianuarie 2006privind principiile, prioritățile și condițiile cuprinse în Parteneriatul european cu Bosnia și Herțegovina și de abrogare a Deciziei 2004/515/CE(2006/55/CE)CONSILIUL UNIUNII EUROPENE,având în vedere Tratatul de instituire a Comunității Europene,având în vedere Regulamentul (CE) nr. 533/2004 al Consiliului din 22 martie 2004 privind stabilirea de parteneriate europene în cadrul procesului de stabilizare și asociere [1], în special articolul 2,având în vedere propunerea Comisiei,întrucât:(1) Consiliul European de la Salonic din 19 și 20 iunie 2003 a aprobat introducerea parteneriatelor europene ca mijloc de materializare a perspectivei europene a țărilor din Balcanii de Vest în cadrul procesului de stabilizare și asociere.(2) Regulamentul (CE) nr. 533/2004 prevede că trebuie stabilite de către Consiliu principiile, prioritățile și condițiile care urmează să fie incluse în parteneriatele europene, precum și orice modificări ulterioare.(3) Consiliul adoptă la 14 iunie 2004 un prim parteneriat european cu Bosnia și Herțegovina [2]. Acest parteneriat ar trebui actualizat pentru a identifica noile domenii prioritare pentru activități ulterioare, pe baza concluziilor din raportul intermediar de activitate din 2005 privind pregătirile Bosniei și Herțegovinei, în vederea aderării la Uniunea Europeană.(4) Regulamentul (CE) nr. 533/2004 a precizat că monitorizarea parteneriatelor europene va fi asigurată în cadrul mecanismelor stabilite în temeiul procesului de stabilizare și asociere.(5) Pentru a pregăti o integrare mai profundă în Uniunea Europeană, Bosnia și Herțegovina trebuie să elaboreze un plan care să cuprindă un calendar și măsurile specifice pe care le va aplica în scopul realizării priorităților acestui parteneriat european.(6) Prin urmare, Decizia 2004/515/CE ar trebui abrogată,DECIDE:Articolul 1În conformitate cu articolul 1 din Regulamentul (CE) nr. 533/2004, principiile, prioritățile și condițiile din Parteneriatul european cu Bosnia și Herțegovina sunt enunțate în anexa la prezenta decizie, care face parte integrantă din aceasta.Articolul 2Punerea în aplicare a parteneriatului european se examinează în cadrul mecanismelor stabilite în temeiul procesului de stabilizare și asociere, în special rapoartele intermediare de activitate anuale prezentate de către Comisie.Articolul 3Decizia 2004/515/CE se abrogă.Articolul 4Prezenta decizie intră în vigoare în a treia zi de la data publicării în Jurnalul Oficial al Uniunii Europene.Adoptată la Bruxelles, 30 ianuarie 2006.Pentru ConsiliuPreședinteleU. Plassnik[1] JO L 86, 24.3.2004, p. 1.[2] Decizia 2004/515/CE a Consiliului din 14 iunie 2004 privind principiile, prioritățile și condițiile cuprinse în Parteneriatul european cu Bosnia și Herțegovina (JO L 221, 22.6.2004, p. 10).--------------------------------------------------20060130ANEXĂBOSNIA ȘI HERȚEGOVINA: PARTENERIATUL EUROPEAN DIN 20051. INTRODUCEREConsiliul European de la Salonic a aprobat introducerea parteneriatelor europene ca mijloc de materializare a perspectivei europene a țărilor din Balcanii de Vest în cadrul procesului de stabilizare și asociere.Primul parteneriat european cu Bosnia și Herțegovina a fost adoptat de către Consiliu la 14 iunie 2004. Primul parteneriat ar trebui actualizat pe baza concluziilor din raportul Comisiei din 2005 privind progresele Bosniei și Herțegovinei. Cel de-al doilea parteneriat european identifică priorități noi de acțiune. Prioritățile noi sunt adaptate la nevoile specifice și stadiul de pregătire a țării și vor fi actualizate, dacă este cazul. Parteneriatul european prevede, de asemenea, orientări privind asistența financiară ce urmează să fie acordată țării.Bosnia și Herțegovina trebuie să elaboreze un plan care să conțină un calendar și măsuri specifice pe care le va aplica în scopul realizării priorităților parteneriatului european.2. PRINCIPIIProcesul de stabilizare și asociere rămâne cadrul pentru parcursul european al țărilor din Balcanii de Vest până la aderarea viitoare a acestora.Principalele priorități identificate pentru Bosnia și Herțegovina se referă la capacitatea acestei țări de a îndeplini criteriile definite de Consiliul European de la Copenhaga din 1993 și condițiile stabilite pentru procesul de stabilizare și asociere, în special condițiile definite de Consiliu în concluziile sale din 29 aprilie 1997 și 21 și 22 iunie 1999, în declarația finală a Summitului de la Zagreb din 24 noiembrie 2000 și Agenda de la Salonic.3. PRIORITĂȚIPrioritățile enumerate în prezentul parteneriat european au fost selectate pe baza unei evaluări realiste a obiectivelor sau a progreselor semnificative pe care Bosnia și Herțegovina trebuie să le poată realiza în următorii câțiva ani. Se face o distincție între prioritățile pe termen scurt, care trebuie îndeplinite în termen de un an sau doi, și prioritățile pe termen mediu, care trebuie realizate în trei sau patru ani. Prioritățile în cauză privesc atât legislația, cât și punerea în aplicare a acesteia.Ținând seama de costurile substanțiale pe care le implică îndeplinirea tuturor cerințelor Uniunii Europene și de complexitatea acestor cerințe în anumite domenii, prezentul parteneriat nu include, în acest stadiu, toate obiectivele importante. Parteneriatele viitoare vor include alte priorități, în funcție de progresul înregistrat de țara în cauză.La începutul punctului 3.1 au fost identificate și grupate prioritățile esențiale din cadrul priorităților pe termen scurt. Ordinea acestor priorități esențiale nu implică o clasificare în funcție de importanță.3.1. PRIORITĂȚI PE TERMEN SCURTPriorități esențiale- Cooperarea deplină cu Tribunalul Penal Internațional pentru fosta Iugoslavie (TPI) pentru a aresta toți inculpații TPI aflați în libertate.- Punerea deplină în aplicare a Acordului din octombrie 2005 privind restructurarea poliției. În acest cadru, înființarea Direcției pentru aplicarea restructurării poliției până în decembrie 2005 și adoptarea unui plan de acțiune pentru aplicarea reformei în conformitate cu principiile enunțate de Comisie, în termenele stabilite prin acord.- Adoptarea întregii legislații necesare privind serviciul public de radiodifuziune și teledifuziune la nivelul statului și al entităților și demararea punerii în aplicare a acesteia.- Asigurarea faptului că toate ministerele și instituțiile de la nivelul statului sunt finanțate în mod corespunzător, funcționează și sunt dotate adecvat, în special în ceea ce privește sediul și personalul.- Adoptarea și demararea aplicării unui plan de acțiune global pentru reforma administrației publice, ținând seama de rezultatele evaluărilor funcționale și sectoriale ale administrației publice.- Asigurarea existenței unei piețe interne reale în Bosnia și Herțegovina.Criterii politiceDemocrație și statul de dreptGuvernare- Luarea măsurilor necesare pentru a pune la dispoziția Adunării Parlamentare a Bosniei și Herțegovinei resurse tehnice și umane suficiente.- Continuarea îmbunătățirii și a consolidării coordonării între stat și entități, prin instituirea unor mecanisme regulate și instituționalizate de coordonare între stat și entități.- Asigurarea monitorizării adecvate a rapoartelor emise de instituțiile superioare de audit din Bosnia și Herțegovina și adoptarea măsurilor corespunzătoare împotriva persoanelor care se fac vinovate de nereguli.Alegeri- Asumarea deplinei responsabilități organizatorice și financiare pentru alegerile parlamentare și prezidențiale din 2006.- Modificarea legislației electorale privind membrii Președinției și delegații Camerei Popoarelor din Bosnia și Herțegovina, pentru a asigura respectarea deplină a Convenției europene a drepturilor omului și a angajamentelor care rezultă din aderarea la Consiliul Europei.- Asigurarea personalului necesar pentru Departamentul de audit al Comisiei electorale.Administrația publică- Punerea la dispoziție Biroului de coordonare a administrației publice a resurselor umane și materiale necesare pentru desfășurarea activității.- Luarea măsurilor necesare pentru asigurarea funcționării corespunzătoare a agențiilor publice și dezvoltarea și aplicarea unor proceduri eficiente de recrutare; asigurarea unei numiri rapide a funcționarilor publici, în special la nivelul statului, în urma parcurgerii cu succes a procedurii de recrutare a funcționarilor publici.- Punerea în aplicare a programului de formare pentru administrația publică adoptat în mai 2005.- Adoptarea noii legislații privind ombudsmanul statului și asigurarea fuziunii atribuțiilor ombudsmanilor la nivelul statului și la nivelul entităților.Sistemul judiciar- Asigurarea responsabilității depline a Curții de Stat, a Parchetului și a Consiliului Superior al Judecătorilor și Procurorilor din punct de vedere al finanțelor, al administrației și al personalului; asigurarea funcționării corespunzătoare a acestora.- Înregistrarea de progrese în abordarea cazurilor nesoluționate înaintate instanțelor.- Dezvoltarea unui sistem eficient de combatere a delincvenței juvenile.Politica anticorupție- Întocmirea unui plan detaliat de acțiune pentru combaterea corupției pe baza strategiei naționale anticorupție.- Armonizarea legislației anticorupție în Bosnia și Herțegovina.- Asigurarea aplicării eficiente a legislației privind conflictele de interese.Drepturile omului și protecția minorităților- Eliminarea referirilor la pedeapsa cu moartea din Constituția Republicii Srpska.- Punerea în aplicare a convențiilor internaționale ratificate de Bosnia și Herțegovina, inclusiv a cerințelor de raportare.- Asigurarea analizării tuturor cazurilor nesoluționate din domeniul drepturilor omului de către Comisia pentru drepturile omului din cadrul Curții Constituționale.- Continuarea îmbunătățirii cadrului legal care reglementează statutul minorităților astfel încât acesta să îndeplinească pe deplin cerințele Convenției-cadru a Consiliului Europei privind minoritățile naționale și asigurarea aplicării acestuia pe întreg teritoriul Bosniei și Herțegovinei.- Înființarea Consiliului Minorităților Naționale și a organismelor corespunzătoare la nivelul entităților.- Elaborarea și demararea punerii în aplicare a planurilor de acțiune sectoriale ale strategiei naționale pentru romi în cadrul strategiei globale de reducere a sărăciei.Aspecte regionale și obligații internaționale- Continuarea îmbunătățirii cooperării regionale și asigurarea relațiilor de bună vecinătate în vederea, inter alia, a promovării reconcilierii.- Contribuirea la soluționarea problemelor nerezolvate privind frontierele cu Croația și Serbia și Muntenegru.- Îmbunătățirea semnificativă a aplicării acordurilor bilaterale de liber schimb și depunerea de eforturi în vederea elaborării Acordului regional de liber schimb în Europa de Sud-Est.- Încheierea și aplicarea acordurilor cu țările vecine, în special cu privire la cooperarea transfrontalieră, combaterea crimei organizate, a traficului și a contrabandei, cooperarea judiciară, gestionarea frontierelor, readmisia, mediul înconjurător, transportul și energia.- Asigurarea finanțării și a funcționării corespunzătoare a Fondului pentru returnarea refugiaților. Contribuția la asigurarea punerii în aplicare a Declarației de la Sarajevo. Finalizarea procesului de returnare a refugiaților/repatriaților și înregistrarea unui progres semnificativ în domeniul integrării economice și sociale a acestora.- Îndeplinirea tuturor cerințelor ce rezultă din aderarea la Consiliul Europei, în special în domeniul educației și al alegerilor.Cerințe economice- Continuarea aplicării politicilor destinate stabilizării mediului macroeconomic și acordarea unei atenții deosebite majorării creditului în contextul regimului Consiliului monetar.- Punerea în aplicare a legii-cadru a statului și a actelor cu putere de lege privind înregistrarea societăților comerciale.- Sprijinirea activității Grupului de lucru pentru viabilitatea fiscală cu scopul general de a reduce cheltuielile publice reale.- Finalizarea armonizării creanțelor interne și adoptarea legislației naționale privind datoria internă în vederea elaborării orientărilor privind plata tuturor creanțelor interne.- Adoptarea actului cu putere de lege privind Consiliul Fiscal Național și stabilirea procedurilor pentru funcționarea eficientă a acestuia.- Reformarea și reducerea rigidității sistemului de stabilire a salariilor, în special în sectorul public.- Elaborarea și punerea în aplicare a unui proiect de instituționalizare a Unității de planificare a politicii economice.- Realizarea unui progres substanțial privind guvernarea corporativă, inter alia, prin accelerarea procesului de privatizare și restructurarea fondurilor de investiții private.- Promulgarea și demararea punerii în aplicare a actului cu putere de lege privind restructurarea financiară.- Asigurarea funcționării corespunzătoare a tribunalelor comerciale și consolidarea capacității tribunalelor de a trata procedurile de faliment.Standarde europenePiața internăLibera circulație a mărfurilor- Punerea în aplicare a legislației actuale în domeniul standardelor, al certificării, al metrologiei, al acreditării și al evaluării conformității; instituirea instituțiilor prevăzute de această legislație și dotarea cu echipamente/personal a acestora astfel încât să își poată îndeplini sarcinile. Continuarea eforturilor pentru alinierea la acquis a normelor și a reglementărilor din aceste domenii, în special pentru crearea unor condiții favorabile comerțului.- Instituirea unui mecanism de consultare internă și notificare a noilor reglementări tehnice înainte de adoptarea măsurilor cu impact asupra comerțului.- Asigurarea progresului continuu în privința adoptării standardelor europene.- Înființarea Agenției pentru Supravegherea Pieței și asigurarea capacității acesteia de îndeplinire a sarcinilor. Continuarea adoptării măsurilor pentru instituirea unei structuri de supraveghere a pieței care să răspundă cerințelor acquis-ului privind libera circulație a mărfurilor.Circulația persoanelor, a serviciilor și dreptul de stabilire- Înființarea Agenției de Asigurări din Bosnia și Herțegovina și asigurarea operaționalității depline a acesteia.- Introducerea supravegherii bancare la nivelul statului și asigurarea funcționării eficiente a autorității de supraveghere.- Asigurarea adoptării unui act cu putere de lege la nivelul statului privind învățământul superior care să deschidă calea către aplicarea principalelor elemente ale Procesului de la Bologna și ale Convenției de la Lisabona privind recunoașterea calificărilor.Vamă și fiscalitate- Continuarea alinierii la acquis a legislației și a procedurilor vamale.- Asigurarea compatibilității cadrului legal pentru zonele libere cu standardele Uniunii Europene și garantarea supravegherii corespunzătoare a zonelor libere.- Luarea tuturor măsurilor necesare pentru aplicarea corespunzătoare a regulilor de origine.- Punerea în aplicare a normelor privind valoarea în vamă în conformitate cu standardele și practicile internaționale.- Sporirea capacității administrative pentru aplicarea legislației vamale și combaterea corupției, a criminalității transfrontaliere și a evaziunii fiscale.- Asigurarea funcționării corespunzătoare a Autorității pentru Fiscalitate Indirectă.- Aplicarea deplină și asigurarea respectării actului cu putere de lege privind TVA și continuarea alinierii la acquis a legislației fiscale.- Adoptarea principiilor Codului de conduită privind fiscalitatea întreprinderilor și asigurarea conformității noilor măsuri fiscale cu aceste principii.Concurență- Consolidarea capacității Consiliului Concurenței de a-și îndeplini pe deplin sarcinile privind aplicarea efectivă a normelor relevante și promovarea politicii în domeniul concurenței.- Adoptarea legislației necesare în domeniul concurenței și al ajutoarelor de stat și alinierea legislației deja existente la normele Uniunii Europene privind concurența și ajutorul de stat.Achiziții publice- Asigurarea aplicării adecvate a legislației privind achizițiile publice, inclusiv înființarea Agenției pentru Achiziții Publice și a Organismului de control al achizițiilor publice și dotarea acestora cu resursele umane și bugetare necesare.Dreptul proprietății intelectuale- Aplicarea și asigurarea respectării cadrului legal actual, în special prin asigurarea funcționării corespunzătoare a Institutului pentru Proprietatea Intelectuală.Statistică- Adoptarea și demararea aplicării acordului dintre entitățile din sistemul statistic privind îmbunătățirea activității unei agenții statistice centrale în Bosnia și Herțegovina.Politici sectorialeIndustrie și IMM-uri- Adoptarea fără întârziere a strategiei actuale propuse la nivel central pentru IMM-uri și demararea aplicării acțiunilor prioritare.- Elaborarea unei politici industriale solide și globale.Agricultură și pescuit- Elaborarea unei strategii agricole globale la nivel central pe baza recomandărilor din cadrul revizuirii funcționale din noiembrie 2004 și furnizarea unui cadru legal pentru aplicarea acesteia.- Continuarea alinierii legislației la acquis-ul Uniunii Europene în domeniul veterinar și fitosanitar.- Înființarea și asigurarea funcționării Agenției Naționale pentru Siguranța Alimentelor. Asigurarea funcționării Agenției Fitosanitare.- Îmbunătățirea funcționării laboratoarelor și a capacității de control în sectorul veterinar și fitosanitar, înființarea unui laborator de referință și elaborarea unor proceduri de prelevare a probelor în conformitate cu cerințele Uniunii Europene.- Finalizarea procesului de identificare a animalelor și de înregistrare a bovinelor în conformitate cu cerințele Uniunii Europene.- Consolidarea colectării și a prelucrării statisticilor în domeniul agricol în conformitate cu standardele și metodologia Uniunii Europene.Mediu- Adoptarea unui act cu putere de lege privind mediul înconjurător la nivelul statului pentru a crea cadrul necesar pentru protecția armonizată a mediului înconjurător la nivel național.- Crearea și asigurarea funcționării corespunzătoare a Agenției Naționale pentru Protecția Mediului.Energie- Demararea punerii în aplicare a angajamentelor asumate în cadrul Tratatului de instituire a Comunității Energiei.- Elaborarea și adoptarea unei strategii globale în domeniul energiei; continuarea reformei și a liberalizării sectorului energetic.- Asigurarea faptului că operatorul de sistem independent și societatea de distribuție devin imediat operaționale pe deplin, fiecare în calitate de societate unică la nivelul statului.Politica în domeniul transporturilor- Punerea în aplicare a actului cu putere de lege privind căile ferate.- Continuarea procesului de aliniere la acquis a legislației din domeniul aviației în vederea constituirii spațiului aerian comun european.Societatea informațională și mass-media- Adoptarea actului cu putere de lege privind agenția privind societatea informațională și înființarea acestei agenții.- Continuarea liberalizării piețelor de telecomunicații și asigurarea aplicării eficiente a legislației existente de către autoritatea de reglementare pentru a încuraja concurența.- Continuarea consolidării rolului și a capacității administrative a autorității de reglementare.Control financiar- Elaborarea unei strategii de control financiar public intern.Justiție, libertate și securitateVize, control vamal, azil și migrație- Asigurarea personalului necesar pentru sectorul azilului și cel al migrației din cadrul Ministerului Securității.- Punerea în aplicare a actului cu putere de lege din 2003 privind circulația și șederea străinilor. Asigurarea faptului că orice modificare a acestui act cu putere de lege este în conformitate cu acquis-ul și cu standardele internaționale și că aduce o valoare adăugată reglementărilor existente.- Continuarea reducerii numărului de vize eliberate la frontieră.- Punerea în aplicare a tuturor obligațiilor internaționale și regionale în domeniul gestionării frontierelor.Spălarea banilor- Asigurarea necesarului de personal al Unității de Informații Financiare (UIF).- Continuarea consolidării cooperării între UIF și Departamentul de cercetare penală al Agenției de Stat pentru Investigație și Siguranță.- Asigurarea aplicării corespunzătoare și a respectării legislației privind combaterea spălării banilor și continuarea îmbunătățirii acestei legislații.- Aderarea la convențiile internaționale relevante.Stupefiante- Elaborarea unei politici de luptă împotriva stupefiantelor la nivelul statului, în conformitate cu standardele Uniunii Europene.- Adoptarea actului cu putere de lege privind prevenirea utilizării ilicite de stupefiante și a precursorilor acestora.Poliție- Continuarea consolidării Agenției de Stat pentru Investigație și Siguranță, în special prin recrutarea întregului personal necesar.Combaterea criminalității organizate și a terorismului- Asigurarea aplicării corespunzătoare a planului național de acțiune pentru combaterea traficului de persoane.- Luarea unor măsuri suplimentare de protecție a victimelor traficului de persoane și de aplicare corespunzătoare a legislației privind protecția martorilor.- Sporirea capacității Agenției de Stat pentru Investigație și Siguranță în domeniul luptei împotriva terorismului: consolidarea cooperării internaționale în acest domeniu, inclusiv prin aplicarea corespunzătoare a convențiilor internaționale.- Adoptarea actului cu putere de lege privind protecția datelor cu caracter personal și înființarea Agenției pentru Protecția Datelor.3.2. PRIORITĂȚI PE TERMEN MEDIUCerințe politiceGuvernare- Asigurarea progresului continuu în ceea ce privește asumarea responsabilității naționale depline pentru formularea politicilor și luarea deciziilor.Administrație publică- Aplicarea planului global de acțiune pentru reforma administrației publice.- Construirea capacității de formare pentru funcționarii publici din Bosnia și Herțegovina și continuarea îmbunătățirii capacităților de definire a politicilor și de coordonare.- Creșterea capacității de armonizare juridică progresivă cu acquis-ul și continuarea extinderii rolului Bosniei și Herțegovinei în programarea și punerea în aplicare a asistenței, în scopul pregătirii descentralizării asistenței comunitare.Reforma poliției- Punerea în aplicare a planului de acțiune pentru restructurarea poliției.Sistemul judiciar- Asigurarea formării corespunzătoare a personalului din sistemul judiciar, în special în ceea ce privește legislația referitoare la drepturile omului și aspectele legate de aplicarea unui viitor acord de stabilizare și asociere.- Garantarea faptului că toate instanțele dispun de echipamentul tehnic și de mijloacele financiare necesare pentru a îndeplini actul de justiție în mod eficient și corect.Politica anticorupție- Aplicarea planului de acțiune pentru combaterea corupției și a recomandărilor Grupului de State de combatere a corupției din cadrul Consiliului Europei (GRECO).- Asigurarea aplicării corespunzătoare a convențiilor internaționale privind corupția și a reducerii efective a corupției.Drepturile omului și protecția minorităților- Asigurarea compatibilității depline a legislației naționale cu Convenția europeană a drepturilor omului.- Asigurarea protecției minorităților în conformitate cu standardele internaționale și ale Uniunii Europene.- Aplicarea strategiei naționale pentru romi și a planurilor sectoriale de acțiune ale acesteia.Cerințe economice- Menținerea stabilității macroeconomice și întreprinderea acțiunilor necesare pentru creșterea viabilității conturilor pentru operațiuni externe.- Depunerea de eforturi pentru reducerea cheltuielilor publice exprimate ca procentaj din PIB.- Continuarea îmbunătățirii mediului de afaceri și a guvernării corporative și continuarea restructurării sectorului întreprinderilor, inclusiv în domeniul utilităților publice.- Continuarea îmbunătățirii coordonării politicilor fiscale și economice.- Asigurarea funcționării corespunzătoare a Unității de planificare a politicii economice a Agenției pentru Fiscalitate Indirectă.- Stabilirea unor conturi naționale consolidate globale.- Consolidarea procedurilor privind elaborarea și execuția bugetului și asigurarea transparenței acestuia.- Aplicarea unor politici menite să reducă rata șomajului, în special șomajul pe termen lung.- Îmbunătățirea coordonării agențiilor de ocupare a forței de muncă în întreaga țară și depunerea de eforturi pentru a reduce fragmentarea pieței muncii.- Accelerarea eforturilor de îmbunătățire a sistemului de învățământ, inclusiv a învățământului primar, și de creare a unui sistem modern de învățământ și formare profesională. Abordarea problemei fragmentării sistemului de învățământ și a suprapunerii de funcții între diferite niveluri ale organizației. Consolidarea dezvoltării politicilor și a planificării strategice pentru îmbunătățirea calității învățământului.- Continuarea reformelor necesare în vederea conformării la normele și obligațiile OMC pentru a accelera procesul de aderare la OMC.Standarde europenePiața internă și comerțulLibera circulație a mărfurilor- Continuarea alinierii la acquis a legislației în domeniul standardelor, al certificării, al metrologiei, al acreditării și al evaluării conformității, precum și transpunerea directivelor "abordare nouă și abordare globală" și "abordare veche".Vamă și fiscalitate- Asigurarea armonizării continue cu acquis-ul a legislației din domeniul vamal și fiscal și continuarea creșterii capacității administrative de aplicare a acestei legislații și de combatere a corupției, a criminalității transfrontaliere și a evaziunii fiscale.- Îmbunătățirea transparenței și a schimbului de informații cu Uniunea Europeană pentru a facilita aplicarea măsurilor de combatere a fraudei sau a evaziunii fiscale.Concurență- Aplicarea legislației privind ajutorul de stat.- Prezentarea unui inventar complet privind ajutoarele de stat.Achiziții publice- Asigurarea compatibilității cu acquis-ul a cadrului juridic al Bosniei și Herțegovinei în domeniul achizițiilor publice și a aplicării corespunzătoare a procedurilor de achiziții publice.Statistică- Elaborarea unor statistici economice fiabile și consolidarea capacității instituționale de elaborare și publicare a datelor statistice de bază armonizate cu standardele europene, în special în domeniul conturilor naționale, al statisticilor privind piața muncii și al statisticilor privind societățile comerciale.Politici sectorialeIndustrie și IMM-uri- Punerea în aplicare a strategiei privind IMM-urile.- Asigurarea punerii în aplicare a politicii industriale.- Demararea elaborării și a aplicării unei politici integrate de cercetare.Agricultură și pescuit- Aplicarea strategiei agricole globale la nivelul statului.- Demararea acțiunilor pentru identificarea ovinelor și a caprinelor și înregistrarea circulației acestora.- Pregătirea unui program de modernizare a unităților de prelucrare a alimentelor pentru a corespunde cerințelor Uniunii Europene.- Demararea acțiunilor pentru asigurarea unui control eficient al producției interne de specii vegetale, în special pentru produsele supuse unor cerințe specifice ale UE.Mediu- Continuarea consolidării capacității administrative a instituțiilor implicate în protecția mediului înconjurător, în special la nivelul statului, și asigurarea aplicării legislației deja transpuse.- Asigurarea punerii în aplicare a unui sistem funcțional de monitorizare a mediului înconjurător.Politica în domeniul transporturilor- Continuarea restructurării și a liberalizării sectorului feroviar.- Asigurarea alinierii progresive a legislației cu acquis-ul în domeniul transporturilor, în special în ceea ce privește normele tehnice și de securitate, normele sociale și liberalizarea pieței.- Punerea în aplicare a Memorandumului de înțelegere privind Rețeaua de transport regional de bază pentru Europa de Sud-Est, inclusiv Observatorul privind transporturile.Energie- Punerea în aplicare a planurilor de acțiune ale entităților pentru restructurarea sectorului energetic.- Consolidarea autorităților de reglementare din sectorul energetic la nivel de stat și entități.- Întreprinderea de demersuri pentru realizarea unui progres concret în sectorul gazului, inter alia, prin elaborarea unei strategii în domeniu, înființarea unui operator și al unei autorități de reglementare și dezvoltarea pieței interne a gazului.Societatea informațională și mass-media- Aplicarea legislației privind serviciul public de radiodifuziune și teledifuziune și finalizarea reformei structurale în acest sector.- Alinierea legislației la cadrul de reglementare al Uniunii Europene pentru comunicațiile și serviciile electronice și asigurarea aplicării acesteia.- Alinierea legislației cu Convenția europeană cu privire la televiziunea transfrontalieră și cu Directiva privind televiziunea fără frontiere.Control financiar- Elaborarea și punerea în aplicare a principiilor privind responsabilitatea de gestiune descentralizată și auditul intern funcțional independent în conformitate cu standardele acceptate internațional și cu cele mai bune practici ale Uniunii Europene.- Consolidarea capacității operaționale, precum și a independenței funcționale și financiare a Instituției Superioare de Audit.- Elaborarea procedurilor și dezvoltarea capacităților administrative pentru a asigura protecția eficientă a intereselor financiare ale Uniunii Europene.Justiție, libertate și securitateVize, control la frontieră, azil și migrație- Aplicarea deplină a strategiei de gestionare integrată a frontierelor și asigurarea unei gestionări eficiente a frontierelor.- Asumarea unei autonomii totale în ceea ce privește funcționarea centrelor de primire.Spălarea banilor- Asigurarea unei îmbunătățiri continue a bilanțului acțiunilor de combatere a spălării banilor.Stupefiante- Asigurarea faptului că instituțiile de aplicare a legii sunt dotate corespunzător pentru a combate traficul de stupefiante și continuarea îmbunătățirii cooperării dintre agenții și a cooperării internaționale; obținerea unor rezultate tangibile în acest domeniu.- Înființarea unui birou pentru narcotice la nivelul statului.Combaterea criminalității organizate și a terorismului- Asigurarea aplicării depline a tuturor măsurilor cuprinse în planul de acțiune împotriva criminalității organizate.4. PROGRAMAREAsistența comunitară acordată țărilor din Balcanii de Vest în cadrul procesului de stabilizare și asociere va fi furnizată în temeiul instrumentelor financiare existente, în special prin Regulamentul (CE) nr. 2666/2000 al Consiliului din 5 decembrie 2000 privind ajutorul acordat Albaniei, Bosniei și Herțegovinei, Croației, Republicii Federale Iugoslavia și Fostei Republici Iugoslave a Macedoniei [1]. În consecință, prezenta decizie nu va avea implicații financiare. Bosnia și Herțegovina poate avea acces la finanțarea acordată prin programele multinaționale și orizontale.5. CONDIȚIONAREAsistența comunitară acordată țărilor din Balcanii de Vest în cadrul procesului de stabilizare și asociere este condiționată de progresul înregistrat în continuare în ceea ce privește respectarea criteriilor de la Copenhaga și de îndeplinirea priorităților specifice ale prezentului parteneriat european. Nerespectarea acestor condiții ar putea determina Consiliul să ia măsurile corespunzătoare în temeiul articolului 5 din Regulamentul (CE) nr. 2666/2000. Asistența comunitară va fi, de asemenea, supusă condițiilor definite de Consiliu în concluziile sale din 29 aprilie 1997 și din 21- 22 iunie 1999, în special în ceea ce privește angajamentul beneficiarilor de a iniția reforme democratice, economice și instituționale.6. MONITORIZAREPunerea în aplicare a parteneriatului european este examinată prin mecanismele stabilite în conformitate cu procesul de stabilizare și asociere, în special prin rapoartele anuale ale Comisiei.[1] JO L 306, 7.12.2000, p. 1. Regulament, astfel cum a fost modificat ultima dată prin Regulamentul (CE) nr. 2112/2005 (JO L 344, 27.12.2005, p. 23).--------------------------------------------------


title: 2013/580/UE: Decizia Parlamentului European din 17 aprilie 2013 privind descărcarea de gestiune pentru execuția bugetului Autorității europene de asigurări și pensii ocupaționale aferent exercițiului financiar 2011

text:
               16.11.2013

               RO

               Jurnalul Oficial al Uniunii Europene

               L 308/241

      DECIZIA PARLAMENTULUI EUROPEAN

   din 17 aprilie 2013
   privind descărcarea de gestiune pentru execuția bugetului Autorității europene de asigurări și pensii ocupaționale aferent exercițiului financiar 2011
   (2013/580/UE)
   PARLAMENTUL EUROPEAN,

               —

               având în vedere conturile anuale finale ale Autorității europene de asigurări și pensii ocupaționale pentru exercițiul financiar 2011,

               —

               având în vedere Raportul Curții de Conturi privind conturile anuale ale Autorității europene de asigurări și pensii ocupaționale pentru exercițiul financiar 2011, însoțit de răspunsurile autorității (1),

               —

               având în vedere Recomandarea Consiliului din 12 februarie 2013 (05753/2013 – C7–0041/2013),

               —

               având în vedere articolul 319 din Tratatul privind funcționarea Uniunii Europene,

               —

               având în vedere Regulamentul (CE, Euratom) nr. 1605/2002 al Consiliului din 25 iunie 2002 privind regulamentul financiar aplicabil bugetului general al Comunităților Europene (2), în special articolul 185,

               —

               având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (3), în special articolul 208,

               —

               având în vedere Regulamentul (UE) nr. 1094/2010 al Parlamentului European și al Consiliului din 24 noiembrie 2010 de instituire a Autorității europene de supraveghere (Autoritatea europeană de asigurări și pensii ocupaționale), de modificare a Deciziei nr. 716/2009/CE și de abrogare a Deciziei 2009/79/CE a Comisiei (4), în special articolul 64,

               —

               având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (5), în special articolul 94,

               —

               având în vedere articolul 77 și anexa VI la Regulamentul său de procedură,

               —

               având în vedere raportul Comisiei pentru control bugetar și avizul Comisiei pentru afaceri economice și monetare (A7-0114/2013),

               1.

               acordă directorului executiv al Autorității europene de asigurări și pensii ocupaționale descărcarea de gestiune pentru execuția bugetului autorității aferent exercițiului financiar 2011;

               2.

               își prezintă observațiile în cadrul rezoluției de mai jos;

               3.

               încredințează Președintelui sarcina de a transmite prezenta decizie împreună cu rezoluția Parlamentului, ca parte integrantă a acesteia, directorului executiv al Autorității europene de asigurări și pensii ocupaționale, Consiliului, Comisiei și Curții de Conturi și de a asigura publicarea acestora în Jurnalul Oficial al Uniunii Europene (seria L).

            Președintele

         Martin SCHULZ

            Secretarul general

         Klaus WELLE

      (1)  JO C 388, 15.12.2012, p. 104.

      (2)  JO L 248, 16.9.2002, p. 1.

      (3)  JO L 298, 26.10.2012, p. 1.

      (4)  JO L 331, 15.12.2010, p. 48.

      (5)  JO L 357, 31.12.2002, p. 72.

         REZOLUȚIA PARLAMENTULUI EUROPEAN

      din 17 aprilie 2013
      conținând observațiile care fac parte integrantă din decizia privind descărcarea de gestiune pentru execuția bugetului Autorității europene de asigurări și pensii ocupaționale aferent exercițiului financiar 2011
      PARLAMENTUL EUROPEAN,

                  —

                  având în vedere conturile anuale finale ale Autorității europene de asigurări și pensii ocupaționale pentru exercițiul financiar 2011,

                  —

                  având în vedere Raportul Curții de Conturi privind conturile anuale ale Autorității europene de asigurări și pensii ocupaționale pentru exercițiul financiar 2011, însoțit de răspunsurile autorității (1),

                  —

                  având în vedere Recomandarea Consiliului din 12 februarie 2013 (05753/2013 – C7-0041/2013),

                  —

                  având în vedere articolul 319 din Tratatul privind funcționarea Uniunii Europene,

                  —

                  având în vedere Regulamentul (CE, Euratom) nr. 1605/2002 al Consiliului din 25 iunie 2002 privind regulamentul financiar aplicabil bugetului general al Comunităților Europene (2), în special articolul 185,

                  —

                  având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (3), în special articolul 208,

                  —

                  având în vedere Regulamentul (UE) nr. 1094/2010 al Parlamentului European și al Consiliului din 24 noiembrie 2010 de instituire a Autorității europene de supraveghere (Autoritatea europeană de asigurări și pensii ocupaționale), de modificare a Deciziei nr. 716/2009/CE și de abrogare a Deciziei 2009/79/CE a Comisiei (4), în special articolul 64,

                  —

                  având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (5), în special articolul 94,

                  —

                  având în vedere articolul 77 și anexa VI la Regulamentul său de procedură,

                  —

                  având în vedere raportul Comisiei pentru control bugetar și avizul Comisiei pentru afaceri economice și monetare (A7-0114/2013),

                  A.

                  întrucât Curtea de Conturi a declarat că a obținut asigurări rezonabile cu privire la fiabilitatea conturilor anuale ale Autorității europene de asigurări și pensii ocupaționale (denumită în continuare „autoritatea”) aferente exercițiului financiar 2011 și cu privire la legalitatea și regularitatea operațiunilor subiacente;

                  B.

                  întrucât autoritatea, o agenție nou înființată cu sediul la Frankfurt pe Main, a fost instituită prin Regulamentul (UE) nr. 1094/2010 și și-a început oficial operațiunile la 1 ianuarie 2011 ca autoritate independentă;

                  C.

                  întrucât autoritatea ar trebui analizată în contextul tranziției sale legale de la predecesorul său, Comitetul european al inspectorilor pentru asigurări și pensii ocupaționale (CEIOPS); drept urmare, în plus față de noul său mandat, autoritatea a preluat toate sarcinile și responsabilitățile existente și curente de la CEIOPS (toate activele, pasivele și toate operațiunile în curs ale CEIOPS au fost transferate automat nou înființatei autorități);

                  D.

                  întrucât autoritatea face parte integrantă din Sistemul european al supraveghetorilor financiari și lucrează în strânsă cooperare cu celelalte autorități europene de supraveghere, Autoritatea Bancară Europeană și Autoritatea Europeană pentru Valori Mobiliare și Piețe, în cadrul unui comitet mixt, precum și cu Comitetul european pentru risc sistemic;

                  E.

                  întrucât bugetul global al autorității pentru exercițiul 2011 s-a ridicat la 10 667 000 EUR;

                  F.

                  întrucât, în conformitate cu regulamentul de înființare (6), 55 % din bugetul pe 2011 a fost finanțat prin contribuții de la statele membre și de la țările membre ale Asociației Europene a Liberului Schimb (AELS), iar 45 % a fost finanțat din bugetul Uniunii;

                  G.

                  întrucât, la sfârșitul anului 2011, autoritatea a înregistrat un sold bugetar pozitiv de 2 804 969,81 EUR (7) după deducerea diferențelor de curs valutar în valoare de 2 437,59 EUR, cuantum care apoi a fost înscris în conturi ca pasiv față de Comisie,

         Gestiunea bugetară și financiară

                  1.

                  constată, pe baza raportului bugetar (8), că contribuția inițială a Uniunii la bugetul autorității a fost de 4 267 000 EUR pentru 2011; ia act de faptul că 2011 a fost pentru autoritate primul an de activitate;

                  2.

                  ia act de faptul că, potrivit conturilor anuale, bugetul general al autorității pe 2011 s-a ridicat la 10 667 000 EUR; ia act, de asemenea de faptul că venitul bugetar total se ridica la 9 387 070,78 EUR (din care 5 120 035,36 EUR reprezentând 80 % din bugetul provenit de la statele membre încasat în 2011);

                  3.

                  reamintește, pe baza conturilor anuale, că contribuția provenită de la autoritățile naționale de supraveghere a fost de 6 400 200 EUR, dar contribuția încasată efectiv a fost de 5 120 035,36 EUR; invită statele membre să informeze autoritatea care acordă descărcarea de gestiune despre motivele pentru care contribuțiile s-au limitat la 80 % din suma prevăzută inițial; invită statele membre să pună la dispoziția autorității contribuția lor integrală atunci când aceasta va fi integral constituită, în caz contrar periclitându-se capacitatea autorității de a-și desfășura sarcinile alocate în mod corespunzător;

                  4.

                  ia act cu îngrijorare de faptul că dispozițiile din Regulamentul financiar nu sunt pe deplin adaptate schemei de finanțare a autorității, deoarece un procent de 55 % din buget este finanțat de contribuții din partea statelor membre și a țărilor membre ale AELS; consideră că acel aspect ar trebui abordat cel mai târziu cu ocazia următoarei revizuiri a Regulamentului financiar în ceea ce privește agențiile și solicită Comisiei să evalueze această situație și să raporteze în consecință autorității care acordă descărcarea de gestiune;

                  5.

                  solicită Comisiei să examineze toate opțiunile pentru o nouă finanțare durabilă pe termen lung acordată autorității, care să-i asigure independența în contextul viitoarei revizuiri de către Comisie a activității și a mecanismelor financiare ale agențiilor, care va fi prezentată până la data de 2 ianuarie 2014 cel mai târziu;

                  6.

                  invită Comisia să evalueze posibilitatea elaborării unei propuneri care să asigure finanțarea în întregime de la bugetul UE a bugetelor celor trei autorități europene de supraveghere (AES);

                  7.

                  constată că, potrivit conturilor anuale, în 2011 principalul scop al autorității a fost înființarea și continuarea extinderii;

                  8.

                  subliniază că este important ca bugetul alocat și posturile disponibile, pe de o parte, și sarcinile încredințate autorității, pe de altă parte, să se afle în concordanță deoarece, în caz de nepotrivire între acestea, rezultatul ar fi un dezechilibru de personal în ceea ce privește recrutarea personalului autorității, pe de o parte, și implicarea experților naționali, pe de altă parte; își exprimă îngrijorarea cu privire la modificarea de către Comisie a schemei de personal sub forma în care aceasta a fost propusă de autoritate, fără a se indica în mod clar acest lucru; îndeamnă Comisia să acționeze în deplină transparență cu privire la această problemă și la alte probleme;

                  9.

                  ia act de preocupările exprimate în concluziile preliminare ale evaluării sectorului financiar din Uniune efectuate de FMI în decembrie 2012, în care se recomandă o majorare a resurselor și o sporire a competențelor AES, pentru ca acestea să-și îndeplinească cu succes mandatele, sporindu-le totodată independența operațională;

                  10.

                  constată că, potrivit conturilor anuale, la reuniunea de inaugurare a autorității de la 10 ianuarie 2011, consiliul de administrație a adoptat și a aprobat principalele norme financiare și regulamentul financiar al autorității pentru a-i permite acesteia să își exercite competențele ca autoritate europeană;

         Sistemul de contabilitate

                  11.

                  constată că, potrivit conturilor anuale (9), structura standard și structura generală a bugetului adoptate de autoritate la începutul lui 2011 au trebuit să fie adaptate în conformitate cu nevoile reale ale autorității;

                  12.

                  observă, pe baza conturilor anuale, că la 19 aprilie 2011 autoritatea a introdus contabilitatea pe bază de angajamente (ABAC), sistemul contabil folosit de Comisie pentru contabilitatea bugetară; în plus, constată că, în perioada de tranziție de la 1 ianuarie la 19 aprilie 2011, autoritatea a utilizat un instrument pe bază de Excel pentru contabilitatea sa bugetară și, la momentul în care a avut loc tranziția, a fost întocmit un raport cu angajamentele și plățile încărcate în ABAC;

                  13.

                  ia act de faptul că plățile efectuate înainte de introducerea ABAC sunt reflectate doar în sistemul de tranziție, nu și în ABAC; ia act de faptul că de fiecare dată când un raport privind consumul și execuția este identificat cu ajutorul ABAC, se realizează o adăugare manuală într-o foaie de calcul Excel pentru a reflecta integral bugetul inițial și consumul creditelor de angajament și de plată pentru întregul exercițiu financiar;

                  14.

                  remarcă, pe baza conturilor anuale, că începând din 2012, toate tranzacțiile financiare sunt pe deplin reprezentate în ABAC;

                  15.

                  observă că, potrivit conturilor anuale, în ceea ce privește contabilitatea generală, autoritatea a implementat SAP la 19 aprilie 2011, un sistem legat direct de ABAC, sistemul utilizat de Comisie; în plus, ia act de faptul că, până la data respectivă, autoritatea a utilizat SAGE (10), un sistem de contabilitate financiară creat de CEIOPS și că la 19 aprilie 2011 s-a realizat un bilanț de tranziție;

                  16.

                  ia act de faptul că în septembrie 2011, autoritatea a introdus sistemul de înregistrare a activelor folosit de Comisie (ABAC Assets) pentru a avea în mod fizic o evidență a posturilor individuale de active corporale (ABAC Assets este integrat în sistemul contabil al autorității);

                  17.

                  salută validarea sistemului contabil al autorității realizată de auditorul extern, Deloitte Consulting (11); ia act de faptul că verificarea sistemului contabil al autorității a avut loc în octombrie 2012;

                  18.

                  observă din raportul Deloitte că, pe baza procedurilor de validare a conformității realizate, sistemul contabil al autorității este, în general, în conformitate cu criteriile specificate de Comisie (DG Buget);

                  19.

                  observă din raportul Deloitte că au fost identificate o serie de domenii în care este nevoie de îmbunătățiri (de exemplu, drepturile de acces acordate de autoritate utilizatorilor de ABAC, care nu sunt concordante cu responsabilitățile curente, procesul de gestionare a accesului utilizatorilor și aspecte legate de formarea utilizatorilor sistemului ABAC), domenii care vor fi remediate de autoritate în 2013; în plus, constată că aceste îmbunătățiri nu au un impact semnificativ asupra gradului general de conformitate constatat;

         Execuția bugetară

                  20.

                  constată, pe baza conturilor anuale, că autoritatea a înregistrat o rată de execuție bugetară de 61,68 % pentru angajamente și de 58,84 % pentru plăți la sfârșitul anului 2011;

                  21.

                  ia act de faptul că nivelul de execuție a creditelor de angajament de la titlul I („Cheltuieli cu personalul”) a fost de 92,79 % și că aceasta reprezintă principalul factor care a condus la creșterea nivelului de execuție; în plus, observă faptul că nivelul ridicat de execuție de la titlul I, în special în primul an de activitate al autorității, reflectă legătura dintre cererea de personal a autorității și obiectivele sale și consolidează argumentele în favoarea cererilor de personal pentru 2012 și 2013;

                  22.

                  observă, pe baza conturilor anuale, că principalul factor care a condus la nivelul ridicat de execuție bugetară a fost completarea la 100 % a schemei de personal;

                  23.

                  ia act, pe baza conturilor anuale, de nivelul redus de execuție a creditelor de angajament, de 60,41 % la titlul II („Cheltuieli administrative”); ia act de faptul că 2011 a fost un an de tranziție de la CEIOPS la autoritate și un an pregătitor pentru noi proceduri și cereri; solicită Autorității europene de asigurări și pensii ocupaționale să informeze autoritatea care acordă descărcarea de gestiune cu privire la acțiunile întreprinse pentru a remedia acea deficiență; solicită autorității să informeze autoritatea care acordă descărcarea de gestiune cu privire la acțiunile realizate pentru a îmbunătăți nivelurile de execuție, deoarece nivelul redus de execuție arată existența unor dificultăți în planificarea și execuția bugetului;

                  24.

                  constată că, potrivit autorității, se așteaptă ca, începând din 2012, să se efectueze un volum important de traduceri, reglementări și proceduri în toate limbile oficiale ale Uniunii; ia act în continuare de faptul că autoritatea a redus, în măsura posibilului, costul organizării de reuniuni, în special cele ale consiliului de supraveghere și ale consiliului de administrație și că reducerea a fost măsura luată și în cazul costurilor de informare și publicare (Raportul anual pe 2010 al CEIOPS a fost publicat numai pe site-ul acestei instituții, pentru a reduce și mai mult costurile);

                  25.

                  constată că, potrivit autorității, nivelul de execuție al creditelor de angajament de la titlul II a fost mediu deoarece scopul autorității a fost să găsească domenii în care ar putea fi reduse costurile și acea idee a prevalat asupra faptului că în bugetul pe primul an au existat resurse disponibile;

                  26.

                  ia act, pe baza conturilor anuale, de nivelul extrem de redus de execuție a creditelor de angajament, de 11,73 % la titlul III („Cheltuieli administrative”); solicită autorității să informeze autoritatea care acordă descărcarea de gestiune cu privire la măsurile luate pentru a îmbunătăți nivelurile de execuție, deoarece nivelul redus de execuție arată existența unor dificultăți în planificarea și execuția bugetului;

                  27.

                  constată că, potrivit autorității, nivelul de execuție al creditelor de angajament de la titlul III a fost foarte scăzut din cauza deciziei de a nu începe cheltuirea și nici de a nu reporta resursele alocate proiectelor din cadrul tehnologiei informației (IT) în domeniile de bază aferente în lipsa unei decizii strategice clare din partea consiliului de supraveghere; în plus, ia act de faptul că, în octombrie 2011, consiliul de supraveghere a adoptat raportul privind specificațiile în materie de date (Data Specifications Report), inclusiv schimbul de informații individuale pentru nevoi identificate și a mandatat Comitetul pentru tehnologia informației și date (ITDC) să continue dezvoltarea raportului privind specificațiile în materie de date;

                  28.

                  constată, pe baza conturilor anuale, că ITDC a trebuit să înceapă achizițiile și implementarea sistemelor IT în februarie 2012;

                  29.

                  ia act de faptul că, în 2011, potrivit Raportului anual al autorității (12), angajamentele s-au ridicat la 6 579 663 EUR sau 62 % din bugetul pe 2011, din care 6 276 158,59 EUR au fost plătiți, iar 303 504,79 EUR au fost reportați automat în 2012;

         Proceduri de achiziții

                  30.

                  constată, pe baza raportului Curții de Conturi, că procedurile de achiziții care au făcut obiectul auditului nu au fost pe deplin conforme cu prevederile Regulamentului financiar; îndeamnă autoritatea să se asigure că toate contractele noi sunt atribuite în deplină conformitate cu normele UE privind achizițiile;

                  31.

                  ia act de faptul că la 1 iunie 2012 autoritatea a recrutat un responsabil cu achizițiile și că s-au stabilit fluxurile de lucru pentru achiziții, personalul a participat la cursuri de informare și de formare cu privire la normele Uniunii referitoare la achiziții, s-au dezvoltat modele pentru achiziții și toate procedurile de ofertare sunt lansate în conformitate cu normele Uniunii referitoare la achiziții;

         Proceduri de recrutare

                  32.

                  constată că procedurile de recrutare ale autorității au devenit concordante cu recomandările Curții de Conturi; solicită autorității să informeze autoritatea care acordă descărcarea de gestiune cu privire la măsurile pe care le va lua în continuare pentru a îmbunătăți procedurile de recrutare; consideră că unele dispoziții din Statutul funcționarilor pot crea sarcini administrative considerabile; prin urmare, solicită Comisiei să permită introducerea unui anumit grad de simplificare în temeiul dispozițiilor de la articolul 110 din Statutul funcționarilor în ceea ce privește agențiile;

                  33.

                  ia act, pe baza conturilor anuale (13), că 2011 a fost pentru autoritate un an crucial în ceea ce privește crearea și extinderea echipei de resurse umane pentru a se dota în mod adecvat în vederea îndeplinirii noilor sale funcții și sarcini; ia act de faptul că, la 31 decembrie 2012, personalul autorității era compus din 46 de agenți temporari, șase agenți contractuali și patru experți naționali detașați, reprezentând un total de 56 de agenți;

                  34.

                  face trimitere, pentru alte observații cu caracter orizontal care însoțesc decizia privind descărcarea de gestiune, la Rezoluția sa din 17 aprilie 2013 (14) referitoare la performanțele, gestiunea financiară și controlul agențiilor.

         (1)  JO C 388, 15.12.2012, p. 104.

         (2)  JO L 248, 16.9.2002, p. 1.

         (3)  JO L 298, 26.10.2012, p. 1.

         (4)  JO L 331, 15.12.2010, p. 48.

         (5)  JO L 357, 31.12.2002, p. 72.

         (6)  JO L 331, 15.12.2010, p. 12, articolul 62 alineatul (1).

         (7)  Conturile anuale pe 2011, p. 36.

         (8)  Raportul bugetar pe 2011, p. 2.

         (9)  Conturile anuale pe 2011, p. 31.

         (10)  SAGE este un sistem contabil personalizat pentru întreprinderi, organizații și instituții mici și mijlocii.

         (11)  Autoritatea Bancară Europeană (ABE), Validarea sistemelor contabile, 19.11.2012, Deloitte.

         (12)  Raportul anual pe 2011, p. 38.

         (13)  Conturile anuale pe 2011, paginile 47 și 48.

         (14)  Texte adoptate, P7_TA(2013)0134 (a se vedea pagina 374 din prezentul Jurnal Oficial).


title: Aprobarea Comisiei (modificarea Regulamentului de procedură) Decizia Parlamentului European din 8 iulie 2008 privind modificarea Regulamentului de procedură al Parlamentului European în ceea ce privește aprobarea Comisiei (2007/2128(REG))

text:
               3.12.2009

               RO

               Jurnalul Oficial al Uniunii Europene

               CE 294/82

         Marți, 8 iulie 2008Aprobarea Comisiei (modificarea Regulamentului de procedură)
   P6_TA(2008)0328
   Decizia Parlamentului European din 8 iulie 2008 privind modificarea Regulamentului de procedură al Parlamentului European în ceea ce privește aprobarea Comisiei (2007/2128(REG))
   2009/C 294 E/21

      Parlamentul European,
   având în vedere scrisoarea Președintelui său din 14 decembrie 2006,
   având în vedere rezoluția sa din 1 decembrie 2005 privind orientările pentru aprobarea Comisiei (1),
   având în vedere articolele 201 și 202 din Regulamentul său de procedură,
   având în vedere raportul Comisiei pentru afaceri constituționale (A6-0198/2008),

               1.

               hotărăște să aducă Regulamentului său de procedură modificările de mai jos;

               2.

               reamintește că aceste modificări vor intra în vigoare în prima zi a următoarei perioade de sesiune;

               3.

               încredințează Președintelui sarcina de a transmite prezenta decizie, spre informare, Consiliului și Comisiei.

               TEXTUL ÎN VIGOARE

               AMENDAMENTUL

                  Amendamentul 1

                  Regulamentul de procedură al Parlamentului

                  Articolul 99 — alineatul 2

                           (2)

                              Fiecare comisie invită candidatul
                               desemnat să facă o declarație și să răspundă la întrebări.

                           (2)

                                 Comisarul
                               desemnat este invitat de comisia sau de comisiile competente
                               să facă o declarație și să răspundă la întrebări.
                                 Audierile sunt organizate într-un mod care să permită comisarilor desemnați să divulge Parlamentului toate informațiile relevante. Dispozițiile privind organizarea audierilor sunt stabilite într-o anexă la Regulamentul de procedură (2)

                              .

                  Amendamentul 2

                  Regulamentul de procedură al Parlamentului

                  Articolul 99 — alineatul 6

                           (6)

                           În cazul în care, în cadrul Comisiei, portofoliile se schimbă
                               în cursul mandatului, comisarii vizați sunt invitați să se prezinte în fața comisiilor responsabile de domeniile de competență ale acestora.

                           (6)

                           În cazul
                                 unei modificări substanțiale de portofoliu
                               în cursul mandatului Comisiei, ocupării unui loc vacant sau numirii unui nou comisar ca urmare a aderării unui nou stat membru
                              , comisarii în cauză sunt invitați să se prezinte în fața comisiilor responsabile de domeniile de competență ale acestora
                                 , în conformitate cu alineatul (2)
                              .

                  Amendamentul 3

                  Regulamentul de procedură al Parlamentului

                  Anexa XVIb (nouă)

                     ANEXA XVIb

                     Orientări pentru aprobarea Comisiei

                                 1.

                              Se aplică următoarele principii, criterii și măsuri pentru a supune întregul colegiu al Comisiei votului de aprobare al Parlamentului:

                                             (a)

                                             Temeiuri pentru evaluare

                                          Parlamentul evaluează comisarii desemnați pe baza competenței generale, a angajamentului european și a independenței personale a acestora. Parlamentul evaluează cunoștințele legate de portofoliul potențial, precum și abilitățile de comunicare ale acestora.

                                          Parlamentul acordă o atenție deosebită echilibrului de gen. Acesta își poate exprima punctul de vedere cu privire la alocarea diferitelor portofolii de către Președintele ales.

                                             Parlamentul poate solicita toate informațiile relevante pentru luarea unei decizii cu privire la aptitudinile comisarilor desemnați. Parlamentul se așteaptă la divulgarea în întregime a informațiilor privind interesele financiare ale acestora
                                          …

                                             (b)

                                             Audieri

                                          Fiecare comisar desemnat este invitat să se prezinte în fața comisiei sau a comisiilor competente pentru o audiere unică. Audierile sunt publice.

                                          Audierile sunt organizate, în comun, de către Conferința președinților și Conferința președinților de comisie. În cazul portofoliilor mixte, se iau măsurile necesare pentru asocierea comisiilor competente. Există trei situații:

                                                         (i)

                                                         în cazul în care portofoliul comisarului desemnat se încadrează în domeniul de competență al unei singure comisii, comisarul desemnat este audiat doar de această comisie;

                                                         (ii)

                                                         în cazul în care portofoliul comisarului desemnat se încadrează, în proporții relativ egale, în domeniul de competență al mai multor comisii, comisarul desemnat este audiat în comun de comisiile respective, precum și

                                                         (iii)

                                                         în cazul în care portofoliul comisarului desemnat se încadrează cu precădere în domeniul de competență al unei comisii și doar într-o mică măsură în domeniul de competență al cel puțin uneia dintre celelalte comisii, comisarul desemnat este audiat de comisia competentă în principal, care invită cealaltă comisie sau celelalte comisii să participe la audiere.

                                          Președintele ales al Comisiei este consultat pe deplin cu privire la aceste măsuri.

                                          Comisiile prezintă comisarilor desemnați întrebări scrise, în timp util înainte de audieri. Numărul întrebărilor scrise pe fond este limitat la cinci pentru fiecare comisie competentă.

                                          Audierile se desfășoară în circumstanțe și în condiții care le oferă comisarilor desemnați posibilități egale și echitabile de a se prezenta și de a-și exprima opiniile.

                                          Comisarii desemnați sunt invitați să facă o expunere orală introductivă, de cel mult douăzeci de minute. Desfășurarea audierilor vizează dezvoltarea unui dialog politic pluralist între comisarii desemnați și deputați. Înainte de încheierea audierii, comisarilor desemnați li se acordă posibilitatea de a face o scurtă declarație finală.

                                             (c)

                                             Evaluare

                                          O înregistrare video numerotată a audierilor este pusă la dispoziția publicului în termen de douăzeci și patru de ore.

                                          Comisiile se reunesc imediat după audiere pentru a proceda la evaluarea fiecărui comisar desemnat. Aceste reuniuni se desfășoară cu ușile închise. Comisiile sunt invitate să se pronunțe dacă, în opinia lor, comisarii desemnați au competențele necesare pentru a fi membri ai colegiului și pentru a îndeplini sarcinile specifice care le-au fost atribuite. În cazul în care comisia nu poate să ajungă la un consens cu privire la aceste două aspecte, președintele acesteia supune, în ultimă instanță, cele două decizii la vot secret. Declarațiile de evaluare ale comisiilor sunt făcute publice și prezentate în cadrul unei reuniuni comune a Conferinței președinților și a Conferinței președinților de comisie, care se desfășoară cu ușile închise. În urma unui schimb de opinii, Conferința președinților și Conferința președinților de comisie declară audierile încheiate, cu excepția cazului în care acestea decid să solicite informații suplimentare.

                                          Președintele ales al Comisiei prezintă întregul colegiu al comisarilor desemnați și programul acestuia în cadrul unei ședințe a Parlamentului la care este invitat întregul Consiliu. Prezentarea este urmată de o dezbatere. La încheierea dezbaterii, orice grup politic sau un număr de cel puțin patruzeci de deputați pot depune o propunere de rezoluție. Se aplică articolul 103 alineatele (3), (4) și (5). După votul asupra propunerii de rezoluție, Parlamentul decide prin vot dacă aprobă sau nu numirea, în calitate de organ, a Președintelui ales și a comisarilor desemnați. Parlamentul decide cu majoritatea voturilor exprimate, prin apel nominal. Acesta poate amâna votul pentru următoarea ședință.

                                 2.

                              Următoarele dispoziții se aplică în cazul unei modificări în componența colegiului comisarilor sau a unei modificări substanțiale de portofoliu în cursul mandatului său:

                                             (a)

                                             în cazul unui loc vacant, apărut în urma unei demisii, pensionări obligatorii sau a unui deces, Parlamentul, acționând prompt, invită comisarul desemnat să participe la o audiere, în condițiile prevăzute la alineatul (1);

                                             (b)

                                             în cazul aderării unui nou stat membru, Parlamentul invită comisarul desemnat să participe la o audiere, în condițiile prevăzute la alineatul (1);

                                             (c)

                                             în cazul unei modificări substanțiale de portofoliu, comisarii în cauză sunt invitați să se prezinte în fața comisiilor interesate înainte de preluarea noilor lor responsabilități.

                                 Prin derogare de la procedura prevăzută la alineatul (1) litera (c) al treilea paragraf, atunci când votul în plen privește numirea unui singur comisar, votul este secret.

      (1)  JO C 285 E, 22.11.2006, p. 137.

      (2)
         A se vedea anexa XVI b.


title: 2014/718/UE: Decizia Consiliului din 8 octombrie 2014 privind semnarea, în numele Uniunii Europene și al statelor membre ale acesteia, a Protocolului la Acordul-cadru de parteneriat și de cooperare între Uniunea Europeană și statele membre ale acesteia, pe de o parte, și Republica Filipine, pe de altă parte, pentru a se ține seama de aderarea Republicii Croația la Uniunea Europeană

text:
               18.10.2014

               RO

               Jurnalul Oficial al Uniunii Europene

               L 300/3

         DECIZIA CONSILIULUI
   din 8 octombrie 2014
   privind semnarea, în numele Uniunii Europene și al statelor membre ale acesteia, a Protocolului la Acordul-cadru de parteneriat și de cooperare între Uniunea Europeană și statele membre ale acesteia, pe de o parte, și Republica Filipine, pe de altă parte, pentru a se ține seama de aderarea Republicii Croația la Uniunea Europeană

      (2014/718/UE)

   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolele 207 și 209, coroborate cu articolul 218 alineatul (5),
   având în vedere Actul de aderare a Republicii Croația, în special articolul 6 alineatul (2),
   având în vedere propunerea Comisiei Europene,
   întrucât:

               (1)

               În conformitate cu dispozițiile articolului 6 alineatul (2) din Actul de aderare a Republicii Croația (denumit în continuare „Actul de aderare”), aderarea Republicii Croația la Acordul-cadru de parteneriat și de cooperare între Uniunea Europeană și statele membre ale acesteia, pe de o parte, și Republica Filipine, pe de altă parte (denumit în continuare „acordul”) se aprobă prin încheierea unui protocol la acord (denumit în continuare „protocolul”). În conformitate cu articolul 6 alineatul (2) din Actul de aderare, în cazul unei astfel de aderări se aplică o procedură simplificată, prin care Consiliul, hotărând în unanimitate în numele statelor membre, încheie un protocol cu țările terțe în cauză.

               (2)

               La 14 septembrie 2012, Consiliul a autorizat Comisia să deschidă negocieri cu țările terțe în cauză. Negocierile cu Republica Filipine au fost încheiate cu succes prin parafarea protocolului la 16 ianuarie 2014.

               (3)

               Protocolul ar trebui să fie semnat, în numele Uniunii și al statelor sale membre, sub rezerva încheierii sale la o dată ulterioară,

         ADOPTĂ PREZENTA DECIZIE:
   Articolul 1
   Sub rezerva încheierii sale, se autorizează semnarea, în numele Uniunii Europene și al statelor membre ale acesteia, a Protocolului la Acordul-cadru de parteneriat și de cooperare între Uniunea Europeană și statele membre ale acesteia, pe de o parte, și Republica Filipine, pe de altă parte, pentru a se ține seama de aderarea Republicii Croația la Uniunea Europeană.
   Textul protocolului va fi publicat împreună cu decizia privind încheierea sa.
   Articolul 2
   Președintele Consiliului este autorizat să desemneze persoana sau persoanele împuternicite să semneze protocolul în numele Uniunii și al statelor membre ale acesteia.
   Articolul 3
   Prezenta decizie intră în vigoare la data adoptării.

      Adoptată la Luxemburg, 8 octombrie 2014.

            Pentru Consiliu

            Președintele

         M. LUPI


title: 2012/54/UE: Decizia Consiliului din 23 ianuarie 2012 privind poziția care urmează să fie adoptată de Uniunea Europeană în cadrul Comitetului mixt al SEE referitor la o modificare a anexei XIII (Transporturile) la Acordul SEE

text:
               1.2.2012

               RO

               Jurnalul Oficial al Uniunii Europene

               L 29/1

         DECIZIA CONSILIULUI
   din 23 ianuarie 2012
   privind poziția care urmează să fie adoptată de Uniunea Europeană în cadrul Comitetului mixt al SEE referitor la o modificare a anexei XIII (Transporturile) la Acordul SEE
   (2012/54/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 100 alineatul (2) și articolul 218 alineatul (9),
   având în vedere Regulamentul (CE) nr. 2894/94 din 28 noiembrie 1994 privind modalități de punere în aplicare a acordului privind Spațiul Economic European (1), în special articolul 1 alineatul (3),
   având în vedere propunerea Comisiei Europene,
   întrucât:

               (1)

               Anexa XIII la Acordul privind Spațiul Economic European (2) (denumit în continuare „Acordul privind SEE”) conține dispoziții și măsuri specifice privind transporturile.

               (2)

               Regulamentul (UE) nr. 255/2010 al Comisiei din 25 martie 2010 de stabilire a unor norme comune privind managementul fluxului de trafic aerian (3) ar trebui încorporat în Acordul privind SEE.

               (3)

               Prin urmare, anexa XIII la Acordul privind SEE ar trebui modificată în consecință.

               (4)

               Poziția Uniunii care urmează să fie adoptată în cadrul Comitetului mixt al SEE ar trebui să se bazeze pe proiectul de decizie al Comitetului mixt al SEE atașat la prezenta decizie,

         ADOPTĂ PREZENTA DECIZIE:
   Articolul 1
   Poziția care urmează să fie adoptată de Uniune în cadrul Comitetului mixt al SEE referitor la modificarea propusă a anexei XIII (Transporturile) la Acordul privind SEE se bazează pe proiectul de decizie a Comitetului mixt al SEE atașat la prezenta decizie.
   Articolul 2
   Prezenta decizie intră în vigoare la data adoptării.

      Adoptată la Bruxelles, 23 ianuarie 2012.

            Pentru Consiliu

            Președintele

         M. GJERSKOV

      (1)  JO L 305, 30.11.1994, p. 6.

      (2)  JO L 1, 3.1.1994, p. 3.

      (3)  JO L 80, 26.3.2010, p. 10.

      PROIECT DE
      DECIZIE A COMITETULUI MIXT AL SEE NR. …
      din …
      de modificare a anexei XIII (Transporturile) la Acordul privind SEE
      COMITETUL MIXT AL SEE,
      având în vedere Acordul privind Spațiul Economic European, astfel cum a fost modificat prin Protocolul de adaptare a Acordului privind Spațiul Economic European, denumit în continuare „acordul”, în special articolul 98,
      întrucât:

                  (1)

                  Anexa XIII la acord a fost modificată ultima dată prin Decizia nr. …/… a Comitetului mixt al SEE din … . (1).

                  (2)

                  Regulamentul (UE) nr. 255/2010 al Comisiei din 25 martie 2010 de stabilire a unor norme comune privind managementul fluxului de trafic aerian (2) urmează să fie încorporat în acord,

            ADOPTĂ PREZENTA DECIZIE:
      Articolul 1
      După punctul 66wh [Regulamentul (CE) nr. 262/2009 al Comisiei] din anexa XIII la acord se introduce următorul punct:

                  „66wi.

                     32010 R 0255: Regulamentul (UE) nr. 255/2010 al Comisiei din 25 martie 2010 de stabilire a unor norme comune privind managementul fluxului de trafic aerian (JO L 80, 26.3.2010, p. 10).
                  În sensul prezentului acord, dispozițiile regulamentului se citesc cu următoarele adaptări:
                  Prezentul regulament nu se aplică Principatului Liechtenstein.”

            Articolul 2
      Textele Regulamentului (UE) nr. 255/2010 în limbile islandeză și norvegiană, care urmează să fie publicate în suplimentul SEE la Jurnalul Oficial al Uniunii Europene, sunt autentice.
      Articolul 3
      Prezenta decizie intră în vigoare la …, cu condiția să se fi efectuat toate notificările prevăzute la articolul 103 alineatul (1) din acord către Comitetul mixt al SEE (3).
      Articolul 4
      Prezenta decizie se publică în secțiunea SEE și în suplimentul SEE ale Jurnalului Oficial al Uniunii Europene.

         Adoptată la Bruxelles, … .

               Pentru Comitetul mixt al SEE

               Președintele

               Secretarii Comitetului mixt al SEE

         (1)  JO L …

         (2)  JO L 80, 26.3.2010, p. 10.

         (3)  [Nu au fost semnalate obligații constituționale.] [Au fost semnalate obligații constituționale.]


title: Decizia (UE) 2017/1687 a Parlamentului European din 27 aprilie 2017 privind descărcarea de gestiune pentru execuția bugetului Agenției Europene pentru Siguranță Maritimă aferent exercițiului financiar 2015

text:
               29.9.2017

               RO

               Jurnalul Oficial al Uniunii Europene

               L 252/262

         DECIZIA (UE) 2017/1687 A PARLAMENTULUI EUROPEAN
   din 27 aprilie 2017
   privind descărcarea de gestiune pentru execuția bugetului Agenției Europene pentru Siguranță Maritimă aferent exercițiului financiar 2015
   PARLAMENTUL EUROPEAN,

               —

               având în vedere conturile anuale finale ale Agenției Europene pentru Siguranță Maritimă pentru exercițiul financiar 2015,

               —

               având în vedere Raportul Curții de Conturi privind conturile anuale ale Agenției Europene pentru Siguranță Maritimă pentru exercițiul financiar 2015, însoțit de răspunsul agenției (1),

               —

               având în vedere declarația de asigurare (2) privind fiabilitatea conturilor și legalitatea și regularitatea operațiunilor subiacente întocmită de Curtea de Conturi pentru exercițiul 2015 în temeiul articolului 287 din Tratatul privind funcționarea Uniunii Europene,

               —

               având în vedere Recomandarea Consiliului din 21 februarie 2017 privind descărcarea de gestiune a agenției în ceea ce privește execuția bugetară pentru exercițiul financiar 2015 (05873/2017 – C8-0058/2017),

               —

               având în vedere articolul 319 din Tratatul privind funcționarea Uniunii Europene,

               —

               având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (3), în special articolul 208,

               —

               având în vedere Regulamentul (CE) nr. 1406/2002 al Parlamentului European și al Consiliului din 27 iunie 2002 de instituire a unei Agenții Europene pentru Siguranță Maritimă (4), în special articolul 19,

               —

               având în vedere Regulamentul delegat (UE) nr. 1271/2013 al Comisiei din 30 septembrie 2013 privind regulamentul financiar cadru pentru organismele menționate la articolul 208 din Regulamentul (UE, Euratom) nr. 966/2012 al Parlamentului European și al Consiliului (5), în special articolul 108,

               —

               având în vedere articolul 94 și anexa IV la Regulamentul său de procedură,

               —

               având în vedere raportul Comisiei pentru control bugetar și avizul Comisiei pentru transport și turism (A8-0130/2017),

               1.

               acordă directorului executiv al Agenției Europene pentru Siguranță Maritimă descărcarea de gestiune pentru execuția bugetului agenției aferent exercițiului financiar 2015;

               2.

               își prezintă observațiile în cadrul rezoluției de mai jos;

               3.

               încredințează președintelui sarcina de a transmite prezenta decizie împreună cu rezoluția Parlamentului, ca parte integrantă a acesteia, directorului executiv al Agenției Europene pentru Siguranță Maritimă, Consiliului, Comisiei și Curții de Conturi și de a asigura publicarea acestora în Jurnalul Oficial al Uniunii Europene (seria L).

            Președintele

         Antonio TAJANI

            Secretarul General

         Klaus WELLE

      (1)  JO C 449, 1.12.2016, p. 133.

      (2)  A se vedea nota de subsol 1.

      (3)  JO L 298, 26.10.2012, p. 1.

      (4)  JO L 208, 5.8.2002, p. 1.

      (5)  JO L 328, 7.12.2013, p. 42.


title: 2007/814/CE: Decizia Comisiei din 13 noiembrie 2007 de abrogare a Deciziei 1999/572/CE privind acceptarea angajamentelor oferite în cadrul procedurilor antidumping privind importurile de cabluri din oțel originare din Republica Populară Chineză, Ungaria, India, Republica Coreea, Mexic, Polonia, Africa de Sud și Ucraina

text:
               12.12.2007

               RO

               Jurnalul Oficial al Uniunii Europene

               L 326/25

      DECIZIA COMISIEI

   din 13 noiembrie 2007
   de abrogare a Deciziei 1999/572/CE privind acceptarea angajamentelor oferite în cadrul procedurilor antidumping privind importurile de cabluri din oțel originare din Republica Populară Chineză, Ungaria, India, Republica Coreea, Mexic, Polonia, Africa de Sud și Ucraina
   (2007/814/CE)
   COMISIA COMUNITĂȚILOR EUROPENE,
   având în vedere Tratatul de instituire a Comunității Europene,
   având în vedere Regulamentul (CE) nr. 384/96 al Consiliului din 22 decembrie 1995 privind protecția împotriva importurilor care fac obiectul unui dumping din partea țărilor care nu sunt membre ale Comunității Europene (1), în special articolele 8 și 9,
   după consultarea Comitetului consultativ,
   întrucât:
   A.   ANCHETE PRECEDENTE ȘI MĂSURI ÎN VIGOARE

               (1)

               În august 1999, Consiliul, prin Regulamentul (CE) nr. 1796/1999 (2), a impus un drept antidumping definitiv la importurile de cabluri de oțel originare, printre altele, din Africa de Sud.

               (2)

               În noiembrie 2005, în urma unei reexaminări a măsurilor care urmează să expire în conformitate cu articolul 11 alineatul (2) din regulamentul de bază, Consiliul, prin Regulamentul (CE) nr. 1858/2005 (3), a decis că măsurile antidumping aplicabile în cazul importurilor produsului în cauză originare, printre altele, din Africa de Sud ar trebui menținute.

               (3)

               Comisia, prin Decizia 1999/572/CE din 13 august 1999 (4), a acceptat un angajament de preț din partea unei societăți sud-africane, Scaw Metals Group Haggie Steel Wire Rope (denumită în continuare „Haggie” sau „societatea”).

               (4)

               Prin Decizia 1999/572/CE, Comisia a acceptat, de asemenea, angajamente de preț din partea următoarelor societăți: Usha Martin Industries & Usha Beltron Ltd, India; Aceros Camesa SA de CV, Mexic și Joint Stock Company Silur, Ucraina. Comisia a retras acceptarea angajamentului oferit de Joint Stock Company Silur, Ucraina prin Regulamentul (CE) nr. 1678/2003 (5). Măsurile antidumping privind cablurile de oțel originare din Mexic au expirat la 12 august 2004 (6). Comisia a retras acceptarea angajamentului oferit de Usha Martin Industries & Usha Beltron Ltd prin Decizia 2006/38/CE din 22 decembrie 2005.

               (5)

               În consecință, importurile în Comunitate ale produsului în cauză originar din Africa de Sud, fabricat de societate, și ale tipului de produs prevăzut de respectivul angajament (denumit în continuare „produsul prevăzut”) au fost scutite de drepturile antidumping definitive.

               (6)

               În această privință, trebuie menționat că anumite tipuri de cabluri de oțel produse în prezent de Haggie au fost excluse din domeniul de aplicare al angajamentului. Prin urmare, aceste cabluri de oțel au făcut obiectul dreptului antidumping atunci când au fost puse în liberă circulație în Comunitate.

         B.   ÎNCĂLCAREA ANGAJAMENTULUI
   1.   Obligațiile societății în conformitate cu angajamentul

               (7)

               Angajamentul oferit de societate o obligă pe aceasta, printre altele, să exporte produsul prevăzut în Comunitatea Europeană peste anumite prețuri minime, după cum se prevede în angajament.

               (8)

               Societatea a acceptat, de asemenea, în cadrul angajamentului, ca scutirea de drepturi antidumping care rezultă din angajamentul oferit să fie condiționată de prezentarea unei „facturi de conformitate” serviciilor vamale comunitare. În plus, societatea s-a angajat să nu elibereze astfel de facturi de conformitate în cazul vânzărilor produsului în cauză de tipurile care nu sunt prevăzute în angajament și care fac, prin urmare, obiectul unui drept antidumping. Societatea a recunoscut, de asemenea, că facturile de conformitate emise trebuie să conțină informațiile prezentate inițial în anexa la Regulamentul (CE) nr. 1796/1999 și, ulterior, în anexa la Regulamentul (CE) nr. 1858/2005.

               (9)

               De asemenea, termenii angajamentului obligă societatea să prezinte periodic Comisiei, sub forma unui raport trimestrial, informații detaliate privind vânzările sale în privința produsului în cauză către Comunitatea Europeană. Aceste rapoarte trebuie să menționeze produsele prevăzute în angajament care au beneficiat de scutirea de drepturi antidumping, precum și tipurile de cabluri de oțel neprevăzute în angajament și care fac deci obiectul drepturilor antidumping dacă sunt importate în Comunitatea Europeană.

               (10)

               Este evident că rapoartele menționate anterior trebuie să fie, atunci când sunt prezentate, complete, exhaustive și corecte în ceea ce privește toate informațiile incluse și că tranzacțiile trebuie să fie în deplină conformitate cu termenii angajamentului.

               (11)

               Pentru a garanta respectarea angajamentului, societatea s-a angajat, de asemenea, să autorizeze vizite de verificare la sediul său, care să permită controlul acurateței și al veridicității datelor prezentate în rapoartele trimestriale, și să furnizeze toate informațiile considerate necesare de către Comisie.

               (12)

               Trebuie menționat că societatea a primit deja o scrisoare de avertizare din partea serviciilor Comisiei la 28 octombrie 2003 pentru încălcarea angajamentului prin eliberarea de facturi de conformitate pentru produsele neprevăzute în angajament, dar care fac obiectul măsurilor antidumping. În scrisoarea de avertizare se preciza că, ținând cont de circumstanțele particulare în care s-au produs încălcările menționate anterior, nu se avea în vedere retragerea acceptării angajamentului, dar se sublinia, de asemenea, că în eventualitatea oricărei încălcări ulterioare a angajamentului, chiar de natură nesemnificativă, Comisiei îi va fi dificil să mențină acceptarea angajamentului societății.

               (13)

               În această privință, s-a efectuat o vizită de verificare la sediul societății din Africa de Sud, în perioada 5-6 februarie 2007. Vizita de verificare a vizat perioada 1 ianuarie 2004-31 decembrie 2006.

         2.   Rezultatele vizitei de verificare la sediul societății

               (14)

               Vizita de verificare a stabilit că societatea a eliberat, de două ori, facturi de conformitate (cu numerele: 935515 și 935516) pentru produsele care fac obiectul măsurii antidumping, dar care nu sunt prevăzute în angajament. Prin urmare, aceste tranzacții au beneficiat ilegal de scutirea de drepturi antidumping la import.

               (15)

               Vizita de verificare a stabilit că societatea nu a ajustat, o singură dată, prețurile de vânzare unitare în conformitate cu modalitățile de plată. Absența acestei ajustări în ceea ce privește costurile financiare asociate momentului real al plății a dus la un preț de vânzare unitar inferior prețurilor minime aplicabile.

               (16)

               De asemenea, vizita de verificare a stabilit că, de mai multe ori, societatea a emis facturi neconforme cu anexa la Regulamentul (CE) nr. 1858/2005, incluzând formula „Destinat vânzării offshore, a nu se vinde în Uniunea Europeană”.

               (17)

               Examinarea facturilor de conformitate emise în perioada vizată de vizita de verificare a arătat că o tranzacție nu figura în raportul trimestrial al angajamentului prezentat Comisiei. În plus, s-a stabilit, de asemenea, că societatea a declarat tranzacții pentru bunuri care nu erau destinate a fi puse în liberă circulație în Comunitate ca fiind destinate a fi puse în liberă circulație în Comunitate. Vizita de verificare a identificat, de asemenea, mai multe tranzacții declarate ca vânzări, în timp ce bunurile fuseseră, în realitate, puse în liberă circulație în Comunitate. În plus, au fost descoperite diferențe între rapoartele trimestriale ale angajamentului și facturile corespunzătoare.

         3.   Motive pentru retragerea acceptării angajamentului

               (18)

               Faptul că societatea a emis facturi de conformitate pentru produsul în cauză care nu erau prevăzute în angajament și faptul că aceste tranzacții au beneficiat de o scutire de drepturi antidumping acordată numai pentru produsele prevăzute în angajament constituie încălcări ale angajamentului.

               (19)

               Societatea nu și-a îndeplinit obligația de a respecta prețurile minime la toate vânzările produsului care face obiectul angajamentului.

               (20)

               Eliberarea de facturi neconforme cu anexa la Regulamentul (CE) nr. 1858/2005 pentru vânzările produsului prevăzut poate constitui o sursă de confuzii pentru autoritățile vamale, nepermițându-le acestora să monitorizeze eficient respectarea angajamentul, ceea ce face angajamentul inaplicabil.

               (21)

               Informațiile prezentate la considerentul 17 au dus la concluzia că rapoartele trimestriale ale angajamentului, așa cum au fost acestea prezentate de societate, nu erau complete, exhaustive și corecte în ceea ce privește toate informațiile incluse și, prin urmare, aceste rapoarte nu erau suficient de fiabile pentru a fi utilizate în monitorizarea respectării angajamentului. Nerespectarea cerințelor de raportare constituie, de asemenea, o încălcare a angajamentului.

         4.   Observații în scris și audieri
   (a)   Neînțelegerea angajamentului

               (22)

               Societatea a recunoscut în observația sa scrisă că au apărut erori la emiterea facturilor de conformitate și la pregătirea rapoartelor angajamentului din cauza neînțelegerii dispozițiilor tehnice ale angajamentului, a unei lecturi incorecte a textului și/sau a faptului că societatea nu l-a consultat. În observația sa scrisă și în cursul audierii din data de 26 aprilie 2007 s-a mai precizat că schimbările produse la nivelul conducerii superioare și restructurarea societății au contribuit la neînțelegerea cerințelor complexe ale angajamentului.

               (23)

               Societatea a confirmat, de asemenea, primirea scrisorii de avertizare din partea serviciilor Comisiei în data de 28 octombrie 2003. Cu toate acestea, societatea a susținut că nu a primit un raport de verificare care să evidențieze eroarea produsă. Conform celor susținute de societate, faptul că nu a fost înștiințată cu privire la erorile produse a contribuit, de asemenea, la nemodificarea practicilor sale legate de pregătirea rapoartelor de angajament și la lipsa unei ameliorări în ceea ce privește înțelegerea obligațiilor sale.

               (24)

               Ca răspuns la aceste argumente, trebuie menționat că societatea a primit o scrisoare din partea Comisiei la 18 septembrie 2003 în care erau prezentate în detaliu încălcările constatate. Scrisoarea de avertizare din data de 28 octombrie 2003 nu a reluat în detaliu încălcările comise, ci a făcut trimitere la corespondența anterioară dintre Comisie și societate.

               (25)

               Trebuie, de asemenea, menționat că e posibil ca societatea să fi făcut o confuzie atunci când s-a referit la raportul de verificare. Comisia nu a efectuat o vizită de verificare înainte de a trimite scrisoarea de avertizare la 28 octombrie 2003, întrucât încălcările care au stat la originea acestei scrisori au fost identificare pe baza analizei rapoartelor de angajament. Într-adevăr, Comisia a efectuat o verificare în luna mai 2004, dar, având în vedere că această verificare nu a impus luarea vreunei măsuri ulterioare, nu a fost necesar să se trimită societății nicio scrisoare legată de acest subiect.

               (26)

               Pe lângă acestea, societatea a precizat în cursul audierii că, după încheierea vizitei de verificare, a trecut în revistă întregul său sistem pe baza comentariilor formulate la fața locului în vederea implementării schimbărilor necesare pentru a respecta cerințele angajamentului.

               (27)

               Argumentele prezentate de societate în apărarea sa în ceea ce privește neînțelegerea angajamentului nu modifică opinia Comisiei conform căreia societatea nu și-a respectat obligațiile în cadrul angajamentului. Trebuie, de asemenea, subliniat că societatea a primit deja o scrisoare de avertizare pentru încălcarea angajamentului în trecut și nu a adoptat măsurile necesare pentru a preveni noi încălcări. Neînțelegerea cerințelor angajamentului constituie un risc ridicat pentru asigurarea unei monitorizări suficiente și fiabile a angajamentului.

         (b)   Proporționalitatea

               (28)

               Societatea a recunoscut că a avut loc o încălcare a prețului, o singură dată, pentru că nu a făcut modificările necesare la prețul de vânzare din cauza unei plăți întârziate. Cu toate acestea, societatea a susținut că prețurile de vânzare practicate la toate celelalte tranzacții au respectat cu strictețe prețurile minime de import. În plus, s-a precizat că plata întârziată s-a produs din cauza unor circumstanțe neprevăzute, de vreme ce clientul în cauză plătește în general pentru bunuri înainte ca acestea să-i fie expediate.

               (29)

               Ca răspuns la aceste argumente, trebuie subliniat faptul că, în conformitate cu angajamentul, societatea s-a angajat să garanteze că prețul net de vânzare pentru toate vânzările care fac obiectul angajamentului este egal sau superior prețurilor minime de import stabilite în angajament.

               (30)

               De asemenea, în ceea ce privește aspectul proporționalității, regulamentul de bază nu conține nicio cerință directă sau indirectă care să specifice că încălcarea angajamentului trebuie să se refere la un procent minim al vânzărilor sau al prețului minim de import.

               (31)

               Această abordare a fost confirmată, de asemenea, de jurisprudența Tribunalului de Primă Instanță care a hotărât că orice încălcare a unui angajament este suficientă pentru a justifica retragerea acceptării angajamentului (7).

               (32)

               În consecință, argumentele prezentate de societate privind proporționalitatea nu schimbă punctul de vedere al Comisiei, conform căruia angajamentul a fost încălcat și acceptarea angajamentului trebuie retrasă.

         (c)   Buna-credință a societății

               (33)

               Societatea a susținut că, în momentul înaintării rapoartelor periodice către Comisie, a considerat că acestea din urmă erau complete, exhaustive și corecte în ceea ce privește toate informațiile incluse.

               (34)

               Societatea nu a încercat în niciun moment să declare informații eronate sau să eludeze informații solicitate.

               (35)

               De asemenea, societatea a insistat atât în observația sa scrisă, cât și în cursul audierii asupra faptului că nu a avut niciun profit de pe urma încălcărilor angajamentului, cu excepția a două cazuri, și că erorile constatate nu fuseseră comise ca rezultat al unei strategii de eludare.

               (36)

               În ceea ce privește considerentele de mai sus, trebuie menționat că nu s-a considerat că societatea a încercat să profite de pe urma nerespectării cerințelor angajamentului sau să împiedice monitorizarea. Cu toate acestea, repetarea erorilor face monitorizarea angajamentului inaplicabilă.

         C.   ABROGAREA DECIZIEI 1999/572/CE

               (37)

               Având în vedere cele menționate anterior, se impune retragerea acceptării angajamentului și abrogarea Deciziei 1999/572/CE a Comisiei. În consecință, se impune aplicarea dreptului antidumping definitiv instituit prin articolul 1 alineatul (2) din Regulamentul (CE) nr. 1858/2005,

         DECIDE:
   Articolul 1
   Decizia 1999/572/CE se abrogă.
   Articolul 2
   Prezenta decizie intră în vigoare în ziua următoare datei publicării în Jurnalul Oficial al Uniunii Europene.

      Adoptat la Bruxelles, 13 noiembrie 2007.

            Pentru Comisie

         Peter MANDELSON

            Membru al Comisiei

      (1)  JO L 56, 6.3.1996, p. 1. Regulament modificat ultima dată prin Regulamentul (CE) nr. 2117/2005 (JO L 340, 23.12.2005, p. 17).

      (2)  JO L 217, 17.8.1999, p. 1. Regulament modificat prin Regulamentul (CE) nr. 1674/2003 (JO L 238, 25.9.2003, p. 1).

      (3)  JO L 299, 16.11.2005, p. 1. Regulament modificat prin Regulamentul (CE) nr. 121/2006 (JO L 22, 26.1.2006, p. 1).

      (4)  JO L 217, 17.8.1999, p. 63. Decizie modificată ultima dată prin Decizia 2006/38/CE (JO L 22, 26.1.2006, p. 54).

      (5)  JO L 238, 25.9.2003, p. 13.

      (6)  JO C 203, 11.8.2004, p. 4.

      (7)  A se vedea, în acest context, cauza T-51/96 Miwon/Consiliu (Rec. 2000, p. II-1841), punctul 52; cauza T-340/99 Arne Mathisen AS/Consiliu (Rec. 2002, p. II-2905), punctul 80.